#### FARSKÝ LIST

**27. marec – 2. apríl 2023, číslo 496**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Fenomén Toufar Čo vidia Česi na umučenom farárovi?***

*Kto bol katolícky kňaz Josef Toufar, ktorého má ateistické Česko v obrovskej úcte.*

***Čo vidia Česi na umučenom farárovi?***

*Príbeh kňaza Toufara umučeného v 50. rokoch akoby v poslednom čase čoraz viac rezonoval v českej spoločnosti a sekulárnych médiách. Pritom len vlani, 65 rokov od jeho smrti, pochovali Toufarove pozostatky za veľkej pocty v dedinke Číhošť, kde bol farárom a kde sa stal údajný zázrak, pre ktorý tak ŠtB besnela. Kultúra v Čechách a na Morave Toufarom žije. Česká pošta vydala na sté výročie jeho narodenia 8 000 pohľadníc s jeho podobizňou, kardinál Dominik Duka ho spomenul pri svojej prvej kardinálskej omši a prezident Miloš Zeman mu udelil vlani medailu Za zásluhy I. stupňa in memoriam. Najnovší príspevok do debaty o Toufarovej osobnosti pridala koncom novembra Česká televízia, keď uviedla nový dokument od Toufarovho životopisca Miloša Doležala s názvom Jako bychom dnes zemřít měli.*

***Dedo v škole***

*Josef Toufar sa narodil v roku 1902 v obci Arnolec v jihlavskom okrese, vo Vysočine. Mal štyroch súrodencov, ako osemročný prišiel o matku, otec sa však druhý raz oženil. Od malička ho priťahovalo kňazstvo, no cesta k nemu nebola vôbec priamočiara. Už ako 12-ročný sa hlásil na strednú školu v Hradci Králové, ktorá pripravovala žiakov na štúdium v seminári. Nástup mu však znemožnila prvá svetová vojna. Ďalší odklad štúdií zapríčinila základná vojenská služba. Po jej skončení sa ako dvadsaťročný vrátil domov, kde pracoval na statku a v hostinci. Životopis na oficiálnej stránke Josefa Toufara uvádza, že v rodnej obci bol veľmi aktívnym v spoločenskom živote, organizoval púte, oslavy, chodil na tanečné zábavy, spieval, hral na kontrabas v miestnej kapele.*

*Strednú školu začal študovať až ako 26-ročný na gymnáziu v Německém (dnes Havlíčkově) Brodě. Keďže nastúpil do triedy s jedenásťročnými žiakmi, vyslúžil si prezývku „dedo“. Obhajoval to tým, že zostal verný svojej túžbe stať sa kňazom. V roku 1935 nastupuje do kňazského seminára v Hradci Králové a o päť rokov neskôr je už kaplánom v Zahrádke pri Humpolci. Išlo o rozsiahlu farnosť s 12 dedinami, tromi kostolmi a 3 000 veriacimi.*

***Nepohodlný***

*Po druhej svetovej vojne zakladá Toufar vo farnosti Združenie katolíckej mládeže. Inšpirovaný svätým Jánom Boscom organizuje pre 250 mladých z celého kraja duchovné obnovy, púte, stretká, zábavu aj šport. Mnohých doučuje, chudobným pomáha. Komunistickí funkcionári však tieto aktivity nevedia oceniť a po februári 1948 žiadajú biskupa o preloženie Toufara. Nepomohla ani petícia troch tisícok ľudí, pod poltickým tlakom Toufar napokon sám požiada o preloženie do blízkej farnosti Číhošť, ktorá bola menšia, patrilo do nej okolo 1 200 katolíkov. A práve v dobe, keď komunistická moc plánuje podriadiť si cirkev, sa v malom číhošťskom kostole udeje zvláštna vec.*

***Číhošťský zázrak***

*Bolo to na tretiu advetnú nedeľu, 11. decembra 1949. Farár Toufar stál na kazateľnici, keď ukázal rukou na oltár so slovami: „Uprostřed vás stojí, kterého mnozí neznají, zde ve svatostánku je náš Spasitel“. „A tu všichni, kteří se podívali směrem ruky, viděli, jak kříž na svatostánku se začal naklánět. Nejprve (když se díváš k oltáři) napravo, pak zase nalevo, zase zpět napravo a nalevo a pak se zastavil uprostřed, ale již se nedíval k hlavním dveřím, ale celý se natočil směrem na kazatelnu. Také se vychýlil dopředu tolik, že za normálního vychýlení se musí zhroutit,“ spomínal samotný Toufar na to, ako jav opísali svedkovia.*

*Podľa dobových zápisníc ho videlo 19 dospelých ľudí. Okrem toho sa kríž pohol ešte v dvoch ďalších prípadoch. Chýr o tom, čo sa stalo v Číhošti, sa rýchlo rozniesol po celej krajine a do malej obce začali prúdiť davy ľudí. Niečo, čo si komunisti v tom čase nemohli dovoliť. Údajný zázrak sa preto rozhodli využiť ako zámienku na začiatok ťaženia proti Cirkvi. Bolo len treba prinútiť Toufara k priznaniu, že v kostole mal skrytý mechanizmus, ktorým sám rozkýval oltárny kríž. Pokyn na potrebu priznania išiel z najvyyších miest, o prípad sa zaujímal aj prezident Klement Gottwald.*

*Večer 28. januára 1950 si prídu pre Toufara na faru príslušníci Štátnej bezpečnosti, tváriac sa, že sú reportéri z lokálnych novín. Farára unesú do väzenia vo Valdiciach, kde ho sadisticky vypočúva špeciálna sedemčlenná Inštruktážna skupina ŠtB.*

*Eštébacki technici sa zatiaľ snažia v číhošťskom kostole zostrojiť podvodný mechanizmus, lenže sa im to nedarí. Po jednom z brutálnych výsluchov Toufara naložia do auta a odvezú do číhošťského kostola. Tam sa narýchlo nakrúca propagandistický dokument s názvom Běda tomu, skrze něhož přichází pohoršení. Ľuďom po celej republike má zvestovať „pravdu“ o číhošťskom zázraku a podvode katolíckej cirkvi. ŠtB sa podarí do filmu zaradiť aj krátky záber na Toufara, ako stojí na kazateľnici. Nitky vraj viedli od kríža až do Vatikánu a Wall Street. Ako však spomína dokument českého Seznamu, cestou späť z Číhošťa farár Toufar skolaboval a na ďalší deň na následky týrania zomrel. Stihli ho ešte operovať v pražskom Štátnom sanatóriu na Legerově ulici, v ktorom zomrel aj Jan Palach. Komunisti Toufarovo telo potom zakopali pod iným menom v hromadnom hrobe v Prahe – Ďáblicích. Príbuzným až po štyroch rokoch oznámili, že Toufar zomrel na prasknutie žalúdočného vredu.*

***Pochybné priznanie***

*Práve najnovší dokument Miloša Doležala odhaľuje niektoré nové skutočnosti o Toufarovej smrti. Autori v ňom totiž použili doteraz nezverejnené zábery ŠtB z natáčania propagandy v číhošťskom kostole. O tom, že okrem krátkeho záberu na kazateľnicu existuje aj ďalší, dvojminútový záznam s farárom Toufarom, sa doteraz nevedelo. „Je to nesmierne surový dôkaz, ako totalitný režim zošrotoval nevinného človeka. Vo filme ani nezamaskovali jeho dezolátny stav. Tvár má plnú opuchov a modrín, pripomína vydesené zviera zahnané k stene,“ hovorí pre iDnes.cz Miloš Doležal, ktorý zábery objavil.*

*Objavené sekvencie napríklad ukazujú, že Toufar mal také opuchnuté nohy, že sa mu nezmestili do topánok. Počas natáčania Toufar krvácal z úst, príslušníci ŠtB ho museli na kazateľnici pridržiavať. Nevedel ani pohnúť rukou tak, ako od neho chceli.*

*Komunistom sa mučením podarilo Toufara donútiť k podpisu, že v kostole vytvoril zariadenie na pohyb kríža. Štátna moc tiež tvrdila, že sa priznal aj k sexuálnemu zneužívaniu detí, čo však pravdepodobne dopísali k podpísanému protokolu dodatočne. Neskoršie vyšetrovania tiež spochybňujú funkčnosť prípadného zariadenia na manipuláciu s krížom, ako aj pohlavné zneužívanie detí. Toufarov prípad sa riešil ešte počas totality. V roku 1968 sa podarilo odhaliť veliteľa Inštruktážnej skupiny ŠtB, ktorým bol Ladislav Mácha a farárovu smrť začala vyšetrovať vojenská prokuratúra v Tábore. Sadistu Máchu napokon odsúdili až v roku 1998. Za ťažké poškodenie na tele a zneužitie úradnej moci dostal dva roky väzenia. V base napokon strávil len rok, keďže bol v roku 2003 podmienečne prepustený. V roku 2004 sa sa česká verejnosť dočkala celovečerného filmu o Josefovi Toufarovi s názvom In nomine patris. V dôstojnej dráme hrajú viacerí známi herci ako Jiří Langmajer, Lucie Vondráčková, Rudolf Hrušínsky ml. a ďalší. Film nerieši ani tak detaily zázraku, ako skôr útlak nastupujúceho režimu a psychológiu zúčastnených postáv. Jednoznačne sa oplatí vidieť. Vo filme Jaromíra Polišenského In nomine patris hralo viacero známych hercov. Film sa dá pozrieť na stránke Českej televízie. V apríli 2013 sa začal proces blahorečenia Josefa Toufara. O rok neskôr vykonali komplikovanú exhumáciu Toufarových pozostatkov, ktoré sa napokon podarilo z masového hrobu v Prahe identifikovať. Slávnostný pohreb s tisíckami veriacich a priamom prenose ČT sa konal v lete 2015. Biskup Hradca Králové Ján Vokál a kardinál Duka uložili Toufarovo telo na odpočinok v hlavnej lodi kostola v Číhošti. Udalosti v číhošťskom kostole zo zimy roku 1949 zostávajú dodnes záhadou. Nespochybniteľná je len brutalita, ktorú spáchala ŠtB na dedinskom farárovi zo strachu, že viera v nadprirodzený úkaz môže skomplikovať ovládnutie štátu komunistickou ideológiou.*

***Absolútna meritokracia***

***=======================***

*Meritokracia. Podľa definície, "Meritokracia je vláda osôb zvolených na základe ich osobných zásluh a schopností, vláda najschopnejších jedincov. Nekladie sa dôraz na bohatstvo (plutokracia), rodinné vzťahy (nepotizmus), sociálnu triedu (oligarchia), priateľov (rodinkárstvo), vyšší vek (gerontokracia), populárnosť (demokracia) alebo na iné historické, sociálne a politické vlastnosti a sily" (wikipedia). Prenesene potom akýkoľvek systém, ktorý oceňuje alebo odmeňuje alebo akokoľvek vyberá či uprednostňuje ľudí výlučne na základe ich skutkov a schopností.*

*Vo svete, kde ľudia boli hodnotení a uprednostňovaní na základe pôvodu a rodu alebo na základe majetku, kde sa ľudia delili na urodzených a neurodzených, Cirkev ponúkala svet, kde mohol "kariéru" - aj tú svetskú - urobiť ktokoľvek. Nezáležalo na pôvode, národnosti, pohlaví, rase, na ničom. Každému bola cesta otvorená rovnako. Nie je náhoda, že miestom, kde v Západnom svete, ktorý už aj tak bol podivuhodne otvorený, mohli urobiť kariéru prosté ženy či prostí muži a dosiahnuť aj čo sa sveta týka postavenie obdobné tomu, ktoré mala pre seba vyhradená šľachta čo bohatí mešťania, bola práve Katolícka Cirkev. Ale ešte viac, úplne absolútne, to platí vo vzťahu k Bohu. Čo hovorí Duch? "More vydalo mŕtvych, čo boli v ňom, aj smrť, aj podsvetie vydali mŕtvych, čo boli v nich, a každý bol súdený podľa svojich skutkov. Veď Boh nikomu nenadŕža" (Zjv 20, 13; Rim 2, 11). Vidíte tú meritokraciu? Nie v zmysle zásluh, veď Nebo sa nedá zaslúžiť, je to dar daný zdarma, ale v zmysle schopností? Pretože Nebo si nemusíme a ani nemôžeme zaslúžiť, ale musíme sa ho naučiť! Tak. Nemôžeme si ho zaslúžiť, ale musíme sa ho naučiť! To je jediné, na čom záleží "pred Bohom, naším Spasiteľom, ktorý chce, aby boli všetci ľudia spasení a poznali pravdu" (1 Tim 2, 3-4). Narodil si sa v kresťanskej rodine? Super! Si pokrstený? Super! Bol si na 1. sv. prijímaní? Super! Bol si na birmovke? Super! Si katolícky zosobášený? Super! Chodíš do kostola? Super! Postíš sa a modlíš? Super! Pomáhaš ľuďom a dávaš almužnu? Super! Máš v rodine kňazov a rehoľné sestry? Super! Si členom farskej rady? Super! Ale nič z toho ťa do Neba nedostane. Iba skutky. Skutky, ktorými preukážeš, že už Nebo žiješ, žiješ Nebo už tu, na zemi, si bohom v malom, aby si sa mohol stať bohom vo veľkom, si synom Boha a nebešťanom uprostred synov ľudí vo svete. Toto je jediné, na čom záleží. Tamto všetko sú len pomôcky a nástroje. Ak ich používaš, ale neprinesieš ovocie svätosti a dokonalosti, nič ti neprospejú, ako opakuje Pavol, že "keby som hovoril ľudskými jazykmi aj anjelskými, a lásky by som nemal, bol by som ako cvendžiaci kov a zuniaci cimbal. A keby som mal dar proroctva a poznal všetky tajomstvá a všetku vedu a keby som mal takú silnú vieru, že by som vrchy prenášal, a lásky by som nemal, ničím by som nebol. A keby som rozdal celý svoj majetok ako almužnu a keby som obetoval svoje telo, aby som bol slávny, a lásky by som nemal, nič by mi to neosožilo" (1 Kor 13, 1-3). A ak tento cieľ dosiahneš bez toho, aby si si pomáhal týmito pomôckami - potom spasený v Nebi s Kristom budeš, naisto budeš!*

*Naozaj záleží iba na jednom - či patríš medzi tých, "čo sú uznaní za hodných tamtoho veku a zmŕtvychvstania" (Lk 20, 35), gr. kataxionentes, primeraní, hodní, zodpovedajúci niečomu. Či si sa naučil nebeskému životu, či si prijal identitu syna Boha a skutočne sa ním stal, ako píše Ján: "voláme sa Božími deťmi a nimi aj sme. Preto nás svet nepozná, že nepoznal jeho" (1 Jn 3, 1) - lebo sme sa stali niekým úplne iným, žijeme niečo úplne iné. Znovu sme sa narodili, sme novými ľuďmi. Úplne novými. Božími uprostred ľudských synov, nebeskými uprostred sveta. Toto je jediný lístok, vstupenka, kritérium pre život v Nebi. Vskutku, kresťanstvo je absolútne meritokratické. Od okamihu, keď "v Kristovi Boh zmieril svet so sebou a nepočítal ľuďom ich hriechy" (2 Kor 5, 19) už na ničom inom nezáleží. Amen!*

***Poddať sa dobrodružstvu***

***========================***

*Poddať, odovzdať sa Božej vôli... Ako nám to znie? Pozeráme na to ako na niečo ťažké? Ako na nejakú obetu? Dokonca čosi hrdinské? A pritom nič z toho to nie je! Zverenie sa do vôle Otca - uprednostním toto slovo - je niečo úplne iné!*

*Je to uľahčenie - asi ako keď človek zúfalo blúdiaci v lese a trpiaci hladom konečne natrafí na záchrancov a plný radosti si nimi nechá pomôcť a potom sa nimi nechá vyviesť von z lesa, do bezpečia, domov. Nie je to veru žiadna obeta! Práve naopak! Je to dobrodružstvo - asi ako keď športovec pochopí, že jeho tréner vie, čo robí a vie to robiť naozaj kvalitne a doviesť ho k triumfu a víťaznému vencu. A tak sa mu úplne zverí, robí všetko, čo mu tréner povie, plný vzrušenia z dobrodružnej cesty za triumfom, na ktorú ho tréner vzal a na ktorú sa on s ním vydal. Bremeno? Niečo ťažké? Ani náhodou! Tréning bude - isto bude! - ťažký. Iný ani nemôže byť, ak má viesť k víťazstvu! Ale samo zverenie sa do vôle trénera? Jedno veľké a vzrušujúce dobrodružstvo plné očakávania, čo nové dnes tréner pripraví! Takto je to so zverením sa do vôle Otca. Ak sme už naozaj vyšli zo sveta a rozhodli sa trénovať a ak už naozaj je naším cieľom víťazný veniec a Nebo, Spoločenstvo šampiónov a víťazov, potom zverenie sa do vôle Otca a Jeho tréningu je to, po čom najviac túžime! Jedno veľké a nádherné dobrodružstvo, plné pasie, potu driny, vzrušenia, triumfu a radosti! A na nič v našom živote už viac nehľadíme ako na problém, ale len ako na Otcom starostlivo vybratý cvik, ktorým nás práve teraz trénuje pre Nebo, pre naše konečné víťazstvo!*

Liturgický program

|  |  |  |  |
| --- | --- | --- | --- |
|  | **Čičava** | **Komárany** | **Merník** |
| **Po****27.3.** | Prepodobná matka Matróna zo Solúna |
| 12.00 6.hodinka18.00 Večiereň |  |  |
| **Ut****28.3.** | Prepodobní otcovia Hilarión Nový a Štefan Divotvorca |
|  |  | 18.00 Večiereň |
| **St****29.3.** | Prepodobný otec Marek, aretúzsky biskup | Zdržanlivosť od mäsa |
| 12.00 6.hodinka | 18.00 Liturgia VPD  |  |
| **Št** **30.3.** | Prepodobný otec Ján, autor spisu Rebrík |
|  |  |  |
| **Pi****31.3.**  | Prepodobný otec Hypatios, gangriansky biskup | Zdržanlivosť od mäsa |
|  18.00 Liturgia VPD+Irena (r.Magova) |  |  |
| **So****1.4.** | **Vzkriesenie spravodlivého Lazára** naša prepodobná matka Mária Egyptská |
| 9.45 spoveď10.00 liturgia +Irena (r.Miklošova) | 9.00 spoveď |  |
| **Ne****2.4.** | **Kvetná nedeľa**  | MyrovaniePožehnanie ratolestí |
| 9.15 \*za farnosť  | 11.00  | 7.30  |

***Úmysel modlitby****: za mier na Ukrajine a vo svete.*